ECL บวกแรง 7% โบรกแนะซื้อเป้า 3.50 บ. จับตาผลงานปี 64 นิวไฮ-ลุ้นปี 65-66 โตต่อเนื่อง
ECL บวกแรง 7% โบรกแนะซื้อเป้า 3.50 บ. จับตาผลงานปี 64 นิวไฮ-ลุ้นปี 65-66 โตต่อเนื่องเฉลี่ย 18% รับแผนขยายพอร์ต รุกธุรกิจจำนำทะเบียนรถ
ECL บวกแรง 6% โบรกแนะซื้อเป้า 3.50 บ. จับตาผลงานปี 64 นิวไฮ-ลุ้นปี 65-66 โตต่อเนื่องเฉลี่ย 18% รับแผนขยายพอร์ต รุกธุรกิจจำนำทะเบียนรถ
17 ก.พ. 2565

ผู้สื่อข่าวรายงานว่า วันนี้ (17 ก.พ.2565) ราคาหุ้น บริษัท ตะวันออกพาณิชย์ลีสซิ่ง จำกัด (มหาชน) หรือ ECL ณ เวลา 15:51 น. อยู่ที่ระดับ 3.08 บาท บวกไป 0.20 บาท หรือขึ้นไป 6.94% โดยทำจุดสูงสุด 3.14 บาท และทำจุดต่ำสุด 2.92 บาท ด้วยมูลค่าการซื้อขาย 90.40 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ว่า คงคำแนะนำ “ซื้อ” ECL ราคาพื้นฐาน 3.50 บาท ซึ่งประเมินแนวโน้มกำไรปี 2565-2566 จะเดินหน้าทำจุดสูงสุดใหม่ต่อเนื่องจากปี 2564 จากการปรับคุณภาพพอร์ตสินเชื่อในช่วง 1-2 ปีที่ผ่านมาจนทำให้หนี้เสียลดลงอย่างมีนัยสำคัญ
รวมทั้งเดินแผนขยายพอร์ตเชิงรุกไปยังธุรกิจใหม่ๆต้นปี 2565 ได้แก่ ธุรกิจจำนำทะเบียนรถ เน้นลูกค้าเก่าประวัติดีหรือผ่อนรถครบแล้ว และสินเชื่อรถอีวี จักรยานยนต์และรถเพื่อการพาณิชย์ ทำให้คาดแนวโน้มกำไรจะเติบโตเพิ่มขึ้น 18% เฉลี่ยปี 2564-2567 อีกทั้งประเมิน PBV จะถูก Re-rate ขึ้นตามแนวโน้มการปรับขึ้นของ ROE จาก 3.50% ในปี 2563 เป็น 10.70% ในปี 2567 และราคาเป้าหมายอิง PBV 2 เท่า
โดยก่อนหน้านี้(19ม.ค.65)นายวีรพลน์ เตชะผาสุขสันติ ประธานเจ้าหน้าที่บริหาร บริษัท สกุลฎ์ซี อินโนเวชั่น จำกัด เปิดเผยว่า ที่ผ่านมารถมินิบัสโดยสารที่ปลอดภัยได้มาตรฐานสากล ที่ผลิตในไทย มีอะไหล่พร้อม ในราคาที่เอื้อมถึงเป็นข้อจำกัดของผู้ประกอบการในประเทศ แต่หลังจากที่เราประกาศเปิดตัว รถมินิบัสอลูมิเนียมสัญชาติไทย หนึ่งเดียวในประเทศ ที่ใช้เทคโนโลยีสมัยใหม่ในการผลิต ภายใต้แบรนด์ “สกุลฎ์ซี” (Sakun.C) ในราคาถูกที่สุดในตลาดมาเพื่อให้เกิดการแข่งขันที่เป็นประโยชน์ต่อผู้ประกอบการไทยนั้น ได้เสียงตอบรับเป็นอย่างดี แต่จากการระบาดของ Covid 19 ส่งผลให้ธุรกิจรถโดยสารชะลอตัว ทุกคนเจอกับความยากลำบาก ตลอดหลายปีที่ผ่านมา จนกระทั่งปีนี้สถานการณ์ การเดินทาง และการท่องเที่ยวเริ่มดีขึ้นตามลำดับ
ส่วนนายนำชัย สกุลฎ์โชคนำชัย ประธานบริษัท สกุลฎ์ซี อินโนเวชั่น กล่าวว่า โจทย์ที่สำคัญที่สุดของเราตอนนี้คือ “การทำให้ลูกค้าของเราสามารถฟื้นตัวให้ได้เร็วที่สุด” โดยเริ่มจากตัวเราจะต้องปลดล็อคเงื่อนไขในทุกมิติ หาแนวทางแก้โจทย์สำหรับกลุ่มลูกค้าที่เริ่มหารถสำหรับเตรียมประกอบการ แต่ยังไม่มีไฟแนนซ์รองรับมากเท่าที่ควร และสินเชื่อก็มีการปล่อยกู้รถที่ยากมากขึ้น บริษัทฯ จึงได้ร่วมกับ บริษัท ตะวันออกพาณิชย์ ลีสซิ่ง จำกัด (มหาชน) หรือ ECL พยายามหารือกันอย่างหนักถึงแนวทางที่ต่างฝ่ายต่างปลดล็อคเงื่อนไขทั้งหมด เพื่อช่วยผู้ประกอบการให้ได้กลับมาเริ่มต้นหลังวิกฤติ จนได้มาซึ่งแคมเปญพิเศษที่สุดที่ไม่เคยมีมาก่อน ซึ่งต้องขอบคุณฝ่ายบริหารของ ECL และพันธมิตรทุกท่าน
ทั้งนี้หลังพิธีลงนาม MOU ได้มีการส่งมอบรถมินิบัสโดยสารล๊อตแรกจำนวน 5 คันให้กับ นายไชยา ระพือพล กรรมการผู้จัดการ บริษัท พัชทรีทัวร์ กรุ๊ป บริษัทนำเที่ยวชั้นนำที่ให้ความสนใจในนวัตกรรม และความปลอดภัยสูงสุดสำหรับลูกค้า กล่าวว่า ทางกลุ่มพัชทรีทัวร์ ติดตามการพัฒนาของ “Sakun.C” มาโดยตลอด ชื่นชอบตรงที่เน้นเรื่องนวัตกรรมและความปลอดภัยเป็นหลักตรงกับแนวคิดของเรา ในการพัฒนาการท่องเที่ยวไทย
ด้านนายประภากร วีระพงษ์ กรรมการบริหาร บริษัท ตะวันออกพาณิชย์ลีสซิ่ง จำกัด (มหาชน) หรือ ECL เปิดเผยว่า ปัจจุบันบริษัทฯ มีสินเชื่อรถยนต์หลายหลายรูปแบบอยู่แล้ว จึงเล็งเห็นโอกาสที่จะเพิ่มระดับการให้บริการแก่ผู้สนใจรถมินิบัส จากเดิมลูกค้าที่เข้ามาซื้อต้องใช้เงินสดเท่านั้นหรือมีดอกเบี้ยที่สูง การมีสินเชื่อมารองรับการขายนี้ จะช่วยเพิ่มโอกาสในการตัดสินใจให้ลูกค้ามากยิ่งขึ้น
โดย ECL จะเสนอสินเชื่อ แก่ลูกค้า แบบการผ่อนยาวนาน เริ่มต้นไม่เกิน 26,000 บาทในช่วงแรก และปีท้ายๆ ในระดับไม่เกิน 18,000 นานสุด 12 ปี เพื่อให้ลูกค้ามีกำลังจ่ายค่างวด และยังมีบริการพิเศษสำหรับโครงการสินเชื่อเพื่อลูกค้าที่ต้องการซื้อรถ โดยมีอัตราดอกเบี้ยพิเศษ และวงเงินที่สูงสุดถึง 100% ทั้งนี้ ขึ้นอยู่กับเครดิตของผู้ขอสินเชื่อ
นอกจากนี้ยังมีพันธมิตร ด้านการรับประกันจากโบรกเกอร์ประกันชั้นนำของประเทศไทย รางวัลนายหน้าประกันวินาศภัยนิติบุคคลคุณภาพดีเด่น ประจำปี 2562 และ 2563 อย่าง บริษัท เอ เอ็น ซี โบรก-เกอร์เรจ จำกัด (ANC) ร่วมเสริม Package ประกัน ของบริษัท วิริยะประกันภัย จำกัด (มหาชน) บริษัทประกันภัยอันดับหนึ่งของประเทศ ในอัตราเบี้ยประกันและความคุ้มครองสุดพิเศษในตลาดเช่นกัน